इस समय राज्य में राहुल गांधी के लगातार दौरों के कारण कांग्रेस का माहौल बन रहा है, चुनाव से पहले किसी दल या नेता के बारे में जो अंडर करेंट होता है वैसा कांग्रेस के बारे में भी महसूस किया जा रहा है। पता नही कांग्रेस के लोग इसे महसूस कर रहे हैं या नहीं मगर लोग सोच रहे हैं क्योंकि राज्य की वर्तमान सरकार की छवि में निरंतर गिरावट आ रही है। कारण साफ है कि राज्य में भ्रष्टाचार की हालत यह है कि मायावती सरकार के आधा दर्जन मंत्री भ्रष्टाचार चलते अपनी कुर्सी गंवा चुके हैं और दर्जन भर से भी अधिक मंत्रियों एवं विधायकों पर लोकायुक्त की जांच की तलवार लटकी हुई है। ऐसा पहली बार हुआ है कि किसी सरकार के इतने सारे मंत्रियों को भ्रष्टाचार के चलते अपनी कुर्सी गंवानी पड़ी हो। मंत्री ही नहीं अब तो मुख्यमंत्री के भाई भी भ्रष्टाचार के लपेटे में आ गए हैं। कांग्रेस के लिए इस से अच्छा मौका और क्या हो सकता है। राहुल गांधी तो इन सब बातों को ले कर जनता के बीच जा ही रहे हैं, स्थानीय नेता यदि राहुल गांधी की भांति मेहनत करें तो चुनाव आने तक राज्य में भ्रष्टाचार एक बड़ा मुद्दा बन सकता है और भ्रष्टाचार के मुद्दों पर चली आंधी में यह सरकार उड़ सकती है।